Stjórnvöld beggja vegna Atlantsála beina nú í æ ríkari mæli sjónum að því hvernig stóru samskiptanetmiðlarnir Facebook og Google nota persónuupplýsingar sem þau afla um notendur sína . Þannig tilkynnti talsmaður framkvæmdastjórnar Evrópusambandsins í byrjun vikunnar að hafin væri frumrannsókn á því hvernig þessi tvö fyrirtæki söfnuðu persónuupplýsingum og ynnu úr þeim . Talsmaðurinn sagði að sendur hefði verið út spurningalisti til að afla upplýsinga um það hvernig Facebook og Google meðhöndluðu persónuupplýsingar . Rannsóknin beindist að því að upplýsa hvernig upplýsingunum væri safnað , unnið úr þeim , þær notaðar og breytt í söluvöru , hugsanlega til að nýta í auglýsingar . En bæði þessi fyrirtæki hafa nýtt persónuupplýsingar til að byggja upp auglýsingafyrirtæki sem afla hundraða milljarða dala tekna . Ekki kom fram hverjir hefðu fengið þennan spurningalista en um er að ræða skref sem gæti síðar leitt til formlegrar rannsóknar . Evrópusambandið hefur á undanförnum árum sektað Google þrívegis fyrir að misnota markaðsráðandi stöðu sína . Margrethe Vestager , sem fer með samkeppnismál í framkvæmdastjórn ESB , lýsti því yfir árið 2016 að góðar gætur yrðu hafðar á netfyrirtækjum , sem safna persónuupplýsingum , svo sem Facebook , Google og WhatsApp . Nú er Vestager orðin varaforseti nýrrar framkvæmdastjórnar og hefur yfirumsjón með eftirliti með stafrænni starfsemi auk þess sem hún fer áfram með samkeppnismál . Hún hefur þegar látið hefja rannsókn á því hvort notkun netverslunarinnar Amazon á upplýsingum frá óháðum smásölum brjóti gegn samkeppnisreglum . Reuters-fréttastofan , sem skýrði fyrst frá frumrannsókn ESB á Google , segir að gögn sýni að sú rannsókn beinist fyrst og fremst að leitarsíðum fyrirtækisins í einstökum löndum , auglýsingum á netinu , auglýsingum sem beinast að þjónustufyrirtækjum og upplýsingum sem safnað er um innskráningu og netvafra . Nánari umfjöllun er að finna í Morgunblaðinu 6. desember .